钦定古今图书集成/明伦汇编/宫闱典/第038卷 > 太祖宋皇后
## 钦定古今图书集成/明伦汇编/宫闱典/第038卷 > 太祖宋皇后

按《宋史后妃传》：“孝章宋皇后，河南洛阳人，左卫上将
军偓之长女也。母汉永宁公主。后幼时，随母入见周
太祖，赐冠帔。乾德五年，太祖召见，复赐冠帔。时偓任
华州节度，后随母归镇。孝明后崩，复随母来贺长春
节。开宝元年二月，遂纳入宫为皇后。年十七，性柔顺
好礼，每帝视朝退，常具冠帔候接，佐御馔。太祖崩，号”
开宝皇后。太平兴国二年，居西宫。雍熙四年，移居东
宫。至道元年四月崩，年四十四。有司上谥，懽殡普济
佛舍。三年正月，祔葬永昌陵北，命吏部侍郎李至撰
《哀册文》，神主享于别庙。神宗时，升祔太庙。